**Тәжірибе алаңы н/е «Дипломмен ауылға»**

 Дипломмен ауылға жобасы және оның мүмкіндіктері жөнінде алғаш мектеп жасымда жүргенде естуші едім. Сол сәттен бастап іштей ниеттеніп неге мағанда ауылдың балаларына өз білгеніммен бөлісіп білім бермеске, неге ауылдың көркеюіне атсалыспасқа деп ойлап жүрдім. Оның үстіне Елбасымыздың өзі сол жылдары ауыл жылы, «Ауылдың көркеюі - елдің көркеюі» деген секілді қанатты сөздерімен қаншама жасқа жігер берді емес пе?

 Сөйтіп жүргенде мектебімді тәмамдадым да, әке-шешемнің қолдауымен қалаған оқу орныма түсіп оны сәтті аяқтап шықтым. Абай атамыз айтқандай «Ұстаздық еткен жалықпас, үйретуден балаға» - деп, дипломымды алған бойда, бала күнгі арманымды орындауға асықтым. Содан көп ойланбай қаламызға қарасты Қызылжарма ауылдық елді-мекендегі мектепке келіп, 2017 жылы алғаш рет мұғалімдік қызметімді бастадым. Иә, расында алғашқы жылдары мұғалімдік мансаптың мен ойлағандай оңай еместігін ұғындым. Сонда да іштегі жігерім мен арманымның орындалу жолында табандылықпен күресе білу керек деп мойымадым. Қазір көптеген шәкірттерімнің биік шыңдардан көрініп жүргеніне іштей дән риза боламын. Әттеген-ай, бала күнгі арманымның алдамағанын, еңбекқорлықтың жемісін осындай сын сағатында сезінгенде сәлде болса өзіңе деген сенімділігіңді күшейтері сөзсіз ғой. Және ұстазға бұдан асқан бақыт болушы ма еді?

 Арада бірнеше жылдар өтіп жатты. Бір орында тұрып қалғанда жөн көрмедім. Мектеп кезімнен бастап студент кезіме дейін белсенді болғандықтан, мұғалімдік мансабымда қалайша майыса қаламын деп шештім де, өзіме әлі де бір нәрсенің жетіспейтіндігін білдім. Ол әрине басқа да әріптестермен бірлескен түрдегі тәжірибе. Содан алғаш рет 2019жылдың күзінде жас педагогтардан құралған «Жас орда» жастар қанатын естіп және сол ұйымға мектебімдегі жас ұстаздардың төрағасы ретінде мүшелікке ендім. Сол сәттен бастап көптеген тәжірибелер алмасулар болып жатты. Атап айтар болсам, 2020жылдың қаңтар айындағы Жаңақорған ауданында облыстық «Тәжірибе алаңы-2020» атты үлкен байқауы. Бұл аламанда мен әр ауданнан келген өзім секілді жас ұстаздармен түрлі бағытта білім мен тәжірибе алмасып, көптеген ілімді игердім десемде болады. Бұл маған мәңгілік өмірлік азық болып қалды. Менің негізгі іздегенім де осы емес пе деп қатты қуанып, өз жолымның дұрыс екендігінен төбем көкке жетті. Енді мен бұл білген-түйгендерімді кері байланыс ретінде қолданып, оқушыларымды одан әрі де биіктерге шығаруға бар күш жігерімді жұмсап жүрмін.

 «Ұстазы жақсының – ұстамы жақсы» деп бабаларымыз өсиет еткендей, мен өз келешегімнің жарқын болғанын қалаймын. Оны жарқын ету ол әрине біздердің қолымызда. Болашағымыз бұлыңғыр болмас үшін қазіргі жас ұрпақты саналы етіп тәрбиелеп, олардан шынайы патриоттар дайындап, елім дейтін елдің ертеңгі ұландарына ұтымды әрі жетістікке жетелейтін білім бере білген әрбір ұстаз мен үшін жеңімпаз! Ал мәңгі жеңімпаз болу және оны сақтап қалу үшін ыждағаттылық пен табандылық, үздіксіз ізденіс жолы, біліктілік пен алғырлық керек. Біз біргеміз!